ก.ท่องเที่ยวฯ เผย 9 เดือนแรกปีงบ 58 จำนวนนักท่องเที่ยวเพิ่ม 21.79%
ก.ท่องเที่ยวฯ เผย 9 เดือนแรกปีงบ 58 จำนวนนักท่องเที่ยวเพิ่ม 21.79%
15 ก.ค. 2558

นางกอบกาญจน์ วัฒนวรางกูร รมว.ท่องเที่ยวและกีฬา เปิดเผยว่า สำหรับตัวเลขนักท่องเที่ยวต่างชาติที่เดินทางเข้าไทยในช่วงกว่า 9 เดือนของปีงบประมาณ 58(ต.ค.57-12 ก.ค.58) อยู่ที่ 23,274,828 คน เพิ่มขึ้นจากช่วงเดียวกันของปีก่อน 21.79% ขณะที่ล่าสุดจำนวนนักท่องเที่ยวตั้งแต่วันที่ 1-12 ก.ค.58 มีจำนวน 953,150 คน เพิ่มขึ้นจากช่วงเดียวกันของปีก่อน 43.81
สำหรับรายได้จากการท่องเที่ยวตั้งแต่ ต.ค.57 ถึง 12 ก.ค.58 พบว่ามีรายได้จากการท่องเที่ยวแล้ว 1.10 ล้านล้านบาท เพิ่มขึ้นจากช่วงเดียวกันของปีก่อน 22.52% โดยจำนวนนักท่องเที่ยวในท่าอากาศยานหลัก 4 แห่งช่วงวันที่ 1-12 ก.ค.58 มีการขยายตัวมากสุดที่ท่าอากาศยานดอนเมือง ถึง 82.4% รองลงมา คือ ท่าอากาศยานเชียงใหม่ 76.9% ท่าอากาศยานสุวรรณภูมิ 50% และท่าอากาศยานภูเก็ต 23.3%
ส่วนรับมือกับปัญหาเศรษฐกิจจีนนั้น เชื่อว่าประเทศไทยจะไม่ได้รับผลกระทบเรื่องการท่องเที่ยวโดยตรง เพราะจีนเป็นประเทศใหญ่มีคนที่ยังเดินทางท่องเที่ยวอีกจำนวนมาก และในจำนวนนี้จะมีบางกลุ่มที่เป็นนักท่องเที่ยวระดับ Mid to High ที่อาจเคยไปท่องเที่ยวยังแหล่งที่มีค่าใช้จ่ายสูง เมื่อประสบกับภาวะทางเศรษฐกิจก็อาจจะเลือกแหล่งท่องเที่ยวใหม่ที่สามารถตอบสนองความต้องการของนักท่องเที่ยวได้มากกว่า เช่น ไทย